
Otthoni komposztáló

Az Európai Unió politikájának egyik központi témája a körforgásos gazdaság, eléréséhez komoly szemléletformálás szükséges.
A dolgozat első fejezete bemutatja, milyen törekvések és lehetőségek vannak jelenleg uniós és országos szinten a hulladékkezelés tekintetében, azon belül is a biológiailag lebomló, különösen a konyhai hulladékok terén.
Világszinten az összes megtermelt élelmiszer nagyjából 30%-a hulladékká válik, elpazarlódik, 2017-es adat szerint 1,9 milliárd tonna elpazarolt élelmiszert jelent egy évben. Ez a mennyiség sok éhező térség problémáját oldhatná meg. Ezen kívül jelentős probléma még ezzel a hatalmas számmal, az előállítás és a lebomlás okozta károk.
Az élelmiszerhulladék biodegradábilis, azonban lebomlása során metán gáz keletkezik, amely többszörösen szennyező, mint a leghíresebb üvegházhatású gáz, a szén-dioxid.
A hulladékkezelés nagyrészt állami feladat, környezetünk megóvása azonban mindannyiunk közös feladata. A háztartások szintjére lebontott felelősségvállalás mikéntjének egyik módja az otthoni komposztálás.
Az idei évtől fokozatosan bevezetésre kerülő biológiai hulladék elszállítása sokak számára elfogadható kompromisszum lehet. A legoptimálisabb megoldás viszont a helyi vagy nagyon közeli kezelése lenne ezeknek a hulladékoknak.
Az otthoni komposztálás egy olyan megoldást nyújthat erre a problémára, ami egyszerre akadályozza meg vagy csökkenti a metán- és más üvegházhatású gázok termelését a növények bomlása során és biztosít tápanyagdús termőföldet a növények számára.
A dolgozat olyan komposztáló készlet tervezését tűzi ki célul, amely választ ad a városi környezetben, akár kis lakásban való komposztálásra.
A második fejezet ismerteti a kérdőíves felmérés eredményeit az emberek tapasztalatairól, bemutatja a piacon jelen lévő precedenseket, az elvégzett kísérletek tanulságait.
A kutatás az egyik legnagyobb hiányosságot a tájékoztatásban és edukálásban tárt fel. Erre reagálva a gyerekek bevonását lehetővé tevő termék követelményként jelenik meg.



